Dié sektore mag nou weer werkNkosazana Dlamini-Zuma (Foto: Jairus Mmutle/GCIS) Sou die algehele landwye afsondering nie weer verleng word nie en wel aan die einde van April opgehef word, sal bedrywighede nie summier terugkeer na normaal nie. Só het dr. Nkosazana Dlamini-Zuma, minister van samewerkende regering en tradisionele sake, Donderdagmiddag gedurende ’n mediakonferensie gesê. “Die afsondering kan nie skielik opgehef word nie. Dit sal eerder geleidelik moet gebeur. Sekere maatreëls gaan dus steeds geld selfs nadat die afsondering opgehef word,” het sy verduidelik. Volgens Dlamini-Zuma geld alle bestaande regulasies te midde van die verlengde algehele landwye afsondering, hoewel daar enkele veranderinge aan sekere regulasies gemaak word. Dié dienste word nou toegelaat Die veranderinge sluit in dat noodsaaklike goedere voortaan vanaf pakhuise na noodsaaklike diensverskaffers vervoer mag word, het Dlamini-Zuma gesê. Vragte goedere wat in die stadium op die hawens staan, mag ook nou na pakhuise vervoer word of uitgevoer word om te verhoed dat goedere op die hawes opeenhoop wanneer die afsondering eindelik opgehef word. Winkels wat hardeware of motoronderdele verkoop, mag ook hul deure oopmaak om noodsaaklike produkte of dienste gedurende die afsondering te lewer. Elektrisiëns en loodgieters word ook toegelaat om noodsaaklike dienste te lewer, het Dlamini-Zuma bevestig. Volgens die minister behoort bedrywighede by myne wat steenkool aan Eskom verskaf en raffinaderye wat brandstof vervaardig, voort te gaan. “Ons sal ook moet seker maak dat daar elektrisiteit en brandstof is wanneer die afsondering geleidelik opgehef word aangesien mense dan weer gaan begin rondbeweeg,” het Dlamini-Zuma verduidelik. Argieffoto Ander myne sal ook toegelaat word om bedrywighede gedeeltelik (50%) te hervat sodat myne ná die afsondering bedrywighede ten volle kan hervat. Streng maatreëls behoort egter steeds by myne ingestel te word. Mynwerkers wat nou terugkeer werk toe sal vir Covid-19 nagegaan moet word. Kwarantynfasiliteite moet ook beskikbaar gestel word, sou mynwerkers dit benodig. Mynmaatskappye moet ook in hierdie tyd vervoer vir hul mynwerkers reël, het Dlamini-Zuma gesê. Inbelsentrums wat ’n diens lewer met betrekking tot gesondheid, veiligheid, maatskaplike ondersteuning, regering- en finansiële dienste, herstrukturering van skuld vir verbruikers van kleinhandelaars en toegang tot korttermynversekeringspolisse, mag hul dienste hervat. Klere, komberse, handdoeke, matrasse vir bababedjies, fopspene, bottels en ander nie-verbruikbare goedere wat noodsaaklik is vir die versorging van babas en kleuters mag verkoop word. Slegs handelaars wat toegelaat word om noodsaaklike goed te verkoop mag egter dié produkte verkoop. Kruidenierswinkels, groothandelmarkte, spaza-winkels en informele groente- en vrugteverkopers mag handel dryf met die skriftelike toestemming van ’n munisipale owerheid. Die handelaars moet egter permitte hê wat voor of tydens die ramptoestand uitgereik is. Die permitte bly geldig tot ’n maand nadat die afsondering opgehef is. Daar is egter steeds geen veranderinge aan die verbod op drank en sigarette gedurende die afsondering gemaak nie. Die verbod bly van krag, het Dlamini-Zuma gesê. Argieffoto Begrafnisse Enkele veranderings is aangebring rakende die dokumente wat benodig word om ’n begrafnis tydens die afsondering by te woon. Diegene wat aansoek doen om ’n permit om te reis vir ’n begrafnis moet ’n sterftesertifikaat of ’n afskrif van ’n sterftesertifikaat by ’n landdroshof of polisiestasie kan toon. In die gevalle waar ’n sterftesertifikaat nog nie uitgereik is nie, kan ’n beëdigde verklaring bekom word. Die aantal roubeklaers by ’n begrafnis word steeds tot 50 beperk, het Dlamini-Zuma gesê. Geskeide ouers Kinders mag gedurende die afsondering slegs tussen geskeide ouers of ouers wat toesig deel beweeg indien daar ’n hofbevel is of ’n geboortesertifikaat wat albei as ouers aandui. ’n Vaste ooreenkoms of ouerskapplan wat by ŉ gesinsadvokaat geregistreer is, is ook geldig. Ouers behoort die dokumente in hul besit te hê wanneer die kind tussen ouers vervoer word, het Dlamini-Zuma verduidelik. Die kind mag ook nie na ’n ouer of huisgesin vervoer word wat Covid-19 onder lede het of blootgestel is aan iemand wat Covid-19 onder lede het nie. Die minister het verduidelik dat stelselmatige veranderinge op ’n weeklikse basis aangekondig sal word nadat die afsondering opgehef word.